Az EGT-Vegyesbizottság 20/98 határozata

(1998. március 6.)

Az EGT-megállapodás XV. mellékletének (állami támogatás) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel a Megállapodás XV. mellékletét a 85/97 EGT-vegyesbizottsági határozat [1] módosította,

mivel a Bizottság elfogadta az acélipar részére nyújtandó állami támogatásokra vonatkozó közösségi szabályok megállapításáról szóló, 1996. december 18-i 2496/96/ESZAK bizottsági határozatot [2], amely felváltotta a 1996. december 31-én hatályát vesztő, az acélipar részére nyújtandó támogatásokra vonatkozó közösségi szabályok megállapításáról szóló 3855/91/ESZAK bizottsági határozatot [3],

mivel a 3855/91/ESZAK határozatot a 7/94 EGT-vegyesbizottsági határozat építette be az EGT-megállapodásba,

mivel az 1996. december 18-i 2496/96/ESZAK határozatot be kell építeni a Megállapodásba,

A KÖVETKEZŐKÉPPEN HATÁROZOTT:

1. cikk

A Megállapodás XV. mellékletének 1a. pontja (3855/91/ESZAK bizottsági határozat) helyébe a következő lép:

"1a. 396 S 2496: A Bizottság 1996. december 18-i 2496/96/ESZAK határozata az acélipar részére nyújtandó állami támogatásokra vonatkozó közösségi szabályok megállapításáról (HL L 338., 1996.12.28, 42. o.).

A határozat rendelkezéseit a Megállapodás alkalmazásában az alábbi kiigazításokkal kell alkalmazni:

a) a "Bizottság" kifejezésen az "EGK-megállapodás 62. cikkének meghatározása szerinti hatáskörrel rendelkező felügyeleti hatóság" kifejezés értendő;

b) a "közös piaccal összeegyeztethető" kifejezésen az "EGK-megállapodás működésével összeegyeztethető" értendő;

c) a 2. cikk a következőkkel egészül ki: "vagy egy EFTA-állam esetében az EFTA Felügyeleti Hatóság által 1996. május 15-én elfogadott, az állami támogatások terén alkalmazandó eljárási és anyagi jogi szabályok 14. fejezete [4] [5]";

d) a 3. cikk a következőkkel egészül ki: "vagy egy EFTA-állam esetében az EFTA Felügyeleti Hatóság által 1994. május 19-én elfogadott, az állami támogatások terén alkalmazandó eljárási és anyagi jogi szabályok 15. fejezete, összhangban az e határozat mellékletében felvázolt, azoknak az EK acélpiacára és az EFTA-államok hasonló iparára történő alkalmazására vonatkozó feltételekkel";

e) a határozat mellékletében a "Közösségi iránymutatások az állami támogatásokról" kifejezésen az "EFTA Felügyeleti Hatóság által 1994. január 19-én elfogadott, az állami támogatások terén alkalmazandó eljárási és anyagi jogi szabályok [6]" értendő;

f) a 4. cikk (1) bekezdésének első mondatán a következő értendő: "A közös piaccal összeegyeztethetőnek tekinthető az EK acélipari vállalkozásaiban, vagy az EFTA-államok hasonló vállalkozásaiban elbocsátott vagy a korkedvezményes nyugdíjat elfogó munkavállalóknak történő kifizetésekre vonatkozó támogatások, feltéve, hogy:";

g) a 4. cikk (1) bekezdésének c) pontja a következőkkel egészül ki: "vagy egy EFTA-állam esetében, a kifizetésekre vonatkozó támogatás nem haladja meg azt az összeget, amelyet hasonló helyzetben egy EK acélipari vállalkozásnak ítélnének meg";

h) A 6. cikk (1) bekezdésében "EK-Szerződés szerint" kifejezésen az "EK-Szerződés vagy a Felügyeleti Hatóság és Bíróság létrehozásáról szóló EFTA-államok közötti megállapodás szerint" értendő;

i) A 6. cikk (4) és (5) bekezdésében a "az ESZAK-Szerződés 88. cikke" kifejezésen "az ESZAK-Szerződés 88. cikke és a Felügyeleti Hatóság és Bíróság létrehozásáról szóló EFTA-államok közötti megállapodásban meghatározott megfelelő rendelkezések" értendő;"

2. cikk

A 2496/96/ESZAK határozat izlandi és norvég nyelvű szövegei, melyek e határozat megfelelő nyelvi változatának mellékletét képezik, hitelesek.

3. cikk

Ez a határozat 1998. március 7-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1998. március 6-án.

az EGT-Vegyesbizottság részéről

az elnök

F. Barbaso

[1] HL L 160., 1998.6.4., 44. o.

[2] HL L 338., 1996.12.28., 42. o.

[3] HL L 362., 1991.12.31., 57. o.

[4] Az állami támogatások terén alkalmazandó eljárási és anyagi jogi szabályok 14.5.3. pontja (3) és (4) bekezdésének szabályai, melyek a jelenlegi közösségi RTD keretprogram részeként folytatott különös projekt vagy program célkitűzéseivel összhangban álló kutatási projektekre alkalmazandóak, ugyancsak alkalmazandóak olyan kutatási projektekre, amelyeket egy ESZAK acél RTD projekt vagy program részeként folytatnak.

[5] HL L 245., 1996.9.26., 20. o.

[6] HL L 231., 1994.9.3., 1. o.

--------------------------------------------------